Pta-skietery: Seun (14) ontbied hulp ná hy skote hoorParamedici en die polisie op die toneel. Foto: Verskaf Die Boschkop-polisie ondersoek die omstandighede rakende ŉ skietvoorval Woensdag in die vroeë oggendure in ŉ landgoed in die ooste van Pretoria waarin ŉ man dood en sy vrou kritiek gewond is. Kapt. Michael Mbewe, polisiewoordvoerder, het aan Maroela Media gesê die voorval het omstreeks 01:00 in die Leeuwenhof-landgoed in Hazeldean plaasgevind. “Die polisie is deur veiligheidsbeamptes na die toneel ontbied, waar die polisie die egpaar in hul slaapkamer met koeëlwonde aan hul bolywe aangetref het. Die egpaar se 14-jarige seun het die skote gehoor en hulp by die landgoed se veiligheidsbeamptes ontbied,” het Mbewe gesê. Volgens Tebogo Magoro, woordvoerder van Netcare 911, is die vrou (39) in ŉ kritieke toestand na ŉ hospitaal geneem. Die man is op die toneel dood verklaar. Magoro het gesê die vrou het ŉ skietwond aan haar bors gehad en die man ŉ skietwond aan sy kop. Die man het na bewering sy vrou geskiet voor hy homself geskiet het. Maroela Media het by ŉ betroubare bron verneem die 14-jarige seun en sy agtjarige boetie is in die sorg van familielede geplaas. Hulle was ten tyde van die skietvoorval in ŉ ander kamer in die huis. Die motief vir die skietery word ondersoek. Die moontlikheid dat dit verband hou met huishoudelike geweld kan nie uitgeskakel word nie. Die polisie ondersoek ŉ saak van moord en doen ŉ geregtelike doodsondersoek. Die oorledene se naam is nog nie bekend gemaak nie.